Katalonian alueparlamentti on julistanut Katalonian itsenäiseksi tasavallaksi.

Alueparlamentissa edustajien enemmistö äänesti itsenäisyysjulistuksen puolesta. 70 edustajaa 135:stä äänesti puolesta, kymmenen vastaan ja kaksi äänesti tyhjää.

Katalonian kriisin taustaa Katalonia järjesti lokakuun 1. päivä epävirallisen kansanäänestyksen, jossa 90 prosenttia äänestäneistä kannatti alueen itsenäistymistä Espanjasta. Espanja pitää äänestystä laittomana ja myös sen äänestysprosentti jäi matalaksi – vain 43 prosenttiin.

Kataloniassa asuu 16 prosenttia Espanjan väestöstä. Se on muuta Espanjaa varakkaampi ja paremmin toimeentuleva alue, ja vastaa esimerkiksi yli neljänneksestä koko Espanjan viennistä.

Katalonialla on vahva oma identiteetti ja sen historia ulottuu yli tuhannen vuoden taakse. Katalonialla on oma kieli, lippu ja hymni, ja vahva itsehallinto.

Espanjan yhtenäisyyttä kannattavat puolueet eivät osallistuneet lainkaan äänestykseen. Enemmistöön olisi riittänyt 68 ääntä.

Espanjan senaatti päätti puoli tuntia myöhemmin rajoittaa Katalonian itsehallintoa. Senaatti antoi Espanjan keskushallinnolle valtuudet Katalonian suoraan hallitsemiseen, eli käytännössä itsehallintoalueen haltuunottoon.

Espanjan pääministeri Mariano Rajoy kehotti tviitissään kaikkia espanjalaisia pysymään rauhallisina. Hän kirjoitti, että oikeusvaltioperiaate palauttaa laillisen järjestyksen Kataloniassa.

Pido tranquilidad a todos los españoles. El Estado de Derecho restaurará la legalidad en Cataluña. MR — Mariano Rajoy Brey (@marianorajoy) 27. lokakuuta 2017

Euroopan parlamentin puhemies Antonio Tajani sanoo lausunnossaan, että kukaan EU:ssa ei tunnusta itsenäisyysjulistusta. Eurooppa-neuvoston puheenjohtaja Donald Tusk puolestaan kommentoi, että EU:n ainoana neuvottelukumppanina pysyy Espanja. Myös useat EU-maiden johtajat ovat asettuneet Espanjan hallituksen puolelle.

Nato kommentoi, että Katalonian tilanne on Espanjan sisäinen asia ja se pitää ratkaista maan perustuslaillisen järjestyksen mukaisesti.

Myös Yhdysvallat antoi tukensa Espanjan hallitukselle. Yhdysvaltain ulkoministeriö totesi Katalonian olevan kiinteä osa Espanjaa.

Yhtenäisyyden kannattajat boikotoivat

Äänestystä ennen alueparlamentissa käytiin tiivistä väittelyä siitä, mitä Katalonian pitäisi tehdä. Itsenäistymistä vastustavat sosialistipuolueen, konservatiivisen kansanpuolueen (Partido Popular) ja keskustaliberaalin Ciudadanos-puolueen edustajat poistuivat istuntosalista ennen äänestystä.

Ennen äänestystä itsenäisyysjulistuksen antamisesta parlamentti äänesti sen puolesta, että Katalonia aloittaa perustuslaillisen prosessin Espanjasta irtautumiseksi. Esityksen takana olivat itsenäisyyttä tavoitteleva Junts Pel Sí -liittouma (Yhdessä sanomme kyllä) ja pieni laitavasemmistopuolue CUP.

Ciudadanos -puolueen puhemies Carlos Carrizosa puhui Katalonian alueparlamentin istunnossa 27. lokakuuta. Quique Garcua / EPA

Kesken keskustelun osa edustajista otti esiin Katalonian ja Espanjan lippuja istuntosalissa.

Äänestys päätettiin pitää suljettuna, ja edustajat kävivät pudottamassa äänestyslippunsa uurnaan. Espanjasta irtautumista vaativat puolueet pyysivät, että äänestys pidettäisiin salaisena.

Itsenäisyysmielisillä on enemmistö alueparlamentin paikoista. Espanjan perustuslakituomioistuin julistanee äänestyksen laittomaksi.

Espanjan senaatin odotetaan hyväksyvän tänään perustuslain pykälän 155 laukaisemisen pääministeri Rajoyn esityksen mukaisesti.

Esityksen mukaan Katalonian aluejohtaja Carles Puigdemont erotetaan ja Katalonian taloudenhoito otetaan keskushallinnon haltuun. Myös poliisivoimat ja julkinen media otetaan keskushallinnon piiriin ja Kataloniassa järjestään uudet aluevaalit.

Juttua korjattu klo 16.40: 70 edustajaa äänesti puolesta, ei 72.

Lue lisää:

Analyysi: Yksi julistus ei vielä tee Kataloniasta itsenäistä valtiota

Katalonian aluejohtaja on saamassa syytteen kapinasta

Madridissa tyrmistyttiin, Barcelonassa raikuvat voitonlaulut – Katalonian itsenäisyysjulistus herättää tunteita

Espanjan senaatti päätti Katalonian ottamisesta haltuun

Syytöksiä, epävarmuutta, dramaattisia käänteitä – mitä Kataloniassa tänään tapahtuu?

Toimittajalta: Jos rajat muuttuvat EU:n sisällä, mitä väliä sillä on?

Lähteet: Reuters, AP, AFP, STT